**Berit Winge Brænne** (født 18. september 1918 i Vestre Aker i Oslo, død 6. september 1976 i Oslo) var en norsk skuespiller, barnebokforfatter og låtskriver.

Berit Brænne begynte som skuespiller i 1937, med engasjementer i Bergen og tolv år på ulike scener i Oslo, samt i Radioteatret. Hun hadde også mindre roller i filmene *Trysil-Knut* fra 1942 og *Om kjærlighet synger de* fra 1946.

Berit Brænne ble særlig kjent for opplesningseriene hun hadde som programleder i NRKs radioprogram *Barnetimen for de minste* på 1950- og 1960-tallet. Historiene fra barnetimen om Tamar og Trine ble utgitt i bokform som en trilogi fra 1958 til 1960. Her forteller Brænne om en sjømannsfamilie som reiser verden rundt med «den store hvite båten» der faren er kaptein, og henter adoptivbarn hjem til trygge Sandefjord. Senere lagde hun serien om Tørris fra Bårdsgarden i Storlidalen i Trollheimen. Bøkene kom i flere opplag. Til seriene skreiv Berit Brænne også flere viser, blant annet «Jorden snurrer rundt og rundt». og «Farvevise». De ble i 1963 innspilt på ei barneplate (EP) med den populære artisten Per Asplin, barnekor og Egil Monn-Iversens orkester på Triola TNEP-1014. Berit Brænne opptrådte også i NRKs barneprogram på TV, blant annet i *Eventyrstund* i 1964, sammen med den hvite puddelen «Snehvit». Brænne oversatte også noen barnebøker, for eksempe' *Putte i Blåbærskogen* av Elsa Beskow.

Riksmålsforbundets Lytterprisen, som fra 1960 er blitt delt ut for bruk av fremragende språk i radio og fjernsyn, ble i 1961 gitt til Berit Brænne.

Berit Brænne var søster til skuespilleren Randi Brænne (1911–2004). Skuespilleren og forfatteren Trond Brænne (1953–2013) var deres nevø. Berit Brænne ble begravd på Ullern i Oslo 17. september 1976.

Barnebøker
----------

* 1958: *Historien om Tamar og Trine*
* 1959: *Tai-Mi. Tamar og Trines søster*
* 1960: *Tom Tangloppe. Bror til Tamar, Trine og Tai-Mi*
* 1961: *Dukkemannen Tulleruskomsnusk*
* 1967: *Tørris. Gutten fra Storlidalen*
* 1968: *Tørris og Fjellvind*
* 1969: *Tørris gror til*

Alle bøkene er illustrert av Borghild Rud. Flere av bøkene er oversatt til dansk, tysk og engelsk, blant annet *Historien om Tamar og Trine* som utkom under tittelen *Trina finds a brother* i 1963. Tørris, gutten fra Storlidalen er gitt ut i regi av Boklubben med illustrasjon av Svenn Otto S.

Filmografi
----------

* 

* 1946 – *Om kjærlighet synger de*
* 

* 1942 – *Trysil-Knut* – Gari, Pyrans datter

Referanser
----------

1. 1 2   Store norske leksikon, Store norske leksikon-ID Berit\_Brænne[Hentet fra Wikidata]
2. 1 2   Norsk biografisk leksikon, oppført som Berit Winge Brænne, Norsk biografisk leksikon ID Berit\_Brænne, besøkt 9. oktober 2017[Hentet fra Wikidata]
3. ↑   Begravde i Oslo, besøkt 16. februar 2020[Hentet fra Wikidata]
4. ↑  Plateetiketten

Eksterne lenker
---------------

* (en) Berit Brænne – kategori av bilder, video eller lyd på Commons Rediger på Wikidata
* (en) Berit Brænne på Internet Movie Database Rediger på Wikidata

* (no) Berit Brænne hos Sceneweb Rediger på Wikidata

* (en) Berit Brænne hos The Movie Database Rediger på Wikidata
* (no) Barnebokminne: *Tamar og Trine*
* (no) Om Bårdsgarden fra Tørris-bøkene

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Prabook **·** BIBSYS **·** Geni **·** VIAF **·** GND **·** LCCN **·** ISNI **·** Discogs
 |